ועדת הכלכלה, כנסת 17, פרוטוקול מספר 155, 2007-01-10 09:00

משה כחלון: בוקר טוב.

משה כחלון: אני פותח את ישיבת ועדת הכלכלה.

משה כחלון: שר החקלאות ופיתוח הכפר יצטרף לישיבה בהמשך.

משה כחלון: אנחנו דנים בתקנות המועצה לענף הלול (כללים בדבר מכסות לייצור ביצי מאכל לשיווק בשנת 2007).

משה כחלון: אני רואה שמבקשים שהמכסה תגדל ב-7 מיליון ביצים, הגדלה שתואמת את הביקושים הצפויים בביצי מאכל, וההגדלה במכסה הארצית תוקצה למגדלים ביישובי מרום הגליל.

תומס מנור: היועצת המשפטית של משרד החקלאות בדרך לישיבה, ולכן ביקשה ממנו להציג את הנושא.

תומס מנור: ענף הלול הוא ענף מתוכנן, יש בו מכסות שנקבעות מדי שנה בשנה.

תומס מנור: בשנים האחרונות אין עודפים ואין חוסר בענף הזה.

תומס מנור: רוב הגידול מרוכז בגליל.

תומס מנור: הענף הוא רווחי.

דוד טל: כשאתה אומר שהוא רווחי, באיזה סכום מדובר?

יצחק בן-דוד: 60 אלף שקלים בשנה הכנסה ברוטו.

לאה ורון: הכנסה ברוטו למגדל?

יצחק בן-דוד: כן.

תומס מנור: מכל מקום, התקנות מבוססות על העיקרון שהמכסות מתחדשות מדי שנה בשנה ונעשים שינויים קלים.

תומס מנור: בהמשך אני אסביר מה השינויים שנעשו השנה.

תומס מנור: בתקנות שמונחות כאן יש תוספת של 7 מיליון ביצים שמיועדות להקצאה בין מגדלים בגליל, ואני אסביר למה הכוונה.

תומס מנור: בשנת 1996, אחרי מבצע ענבי זעם, הוחלט בממשלה לחלק ליישובי הגדר בגבול הצפון ועל יד כך לתת הרחבות בישובים חקלאיים ובמושבים שמיועדות לבנים ממשיכים באותם ישובים תוקצינה מכסות עם עזרה של הממשלה, דהיינו, המגדל ירכוש את המכסה ממרכז הארץ והממשלה הייתה אמורה להשלים 95 אגורות מהעלות של המכסה ולממן את הסכום הזה.

תומס מנור: התהליך הזה נמשך מספר שנים, היה צריך להפשיר את החלקות, היו בירוקרטיות של המושבים, של הסוכנות וכולי.

תומס מנור: חלק מהמגדלים לא הצליחו להשלים את המהלך ואז האוצר הפסיק את ההשתתפות.

תומס מנור: למעשה הנושא הזה נכנס להקפאה.

תומס מנור: השנה, גם על רקע המלחמה בקיץ, הוחלט להשלים את המהלך הזה במובן זה שאותם מגדלים עתידיים שכבר אושרו בעבר תצא להם מכסה קטנה של 250 אלף, חצי מהמכסה הנורמטיבית, ואת החצי השני הם ירכשו בכספם.

תומס מנור: לכן אנחנו קבענו בתקנות ש-7 מיליון ביצים יוקצו לפי הנחיות שר החקלאות והחלטת משרד החקלאות היא אכן לעשות זאת באופן שתיארתי.

דוד טל: למה זה לא 10 מיליון למשל?

תומס מנור: 7 מיליון הוא המספר.

תומס מנור: הזהות של המגדלים ידועה.

תומס מנור: מדובר באנשים שנמצאים בתהליכים של קבלת נחלות חדשות באותם ישובים וגם יודעים באיזה ישובים מדובר.

תומס מנור: יודעים גם מה מספר האנשים שלא השלימו את התהליך ושהם בעצם מועמדים לקבלת המכסה של 250.

דוד טל: זה לא מתייחס למשל לגידול האוכלוסייה.

דוד טל: או אם היו מגיעים מבוכרה מיליון אנשים למדינת ישראל, לא היית אומר שנגדיל את המכסה ל-15 מיליון.

קריאה: יצחק בן דוד ממונה על התחום הזה במשרד החקלאות וכדאי שהוא יציג את הנושא.

משה כחלון: אם הייתם מחליטים על 10 מיליון, לא היה מי שיספק?

משה כחלון: השאלה אם אתה מתאים את זה לצריכה או לתשתיות.

יצחק בן-דוד: כפי שציין עורך-דין תומס מנור, שלוחת ביצי המאכל כמובן נמצאת במשטר של תכנון.

יצחק בן-דוד: ב-5-6 שנים אחרונות השלוחה נמצאת באיזון מאוד דק בין ההיצע לביקוש, במובן זה שבאמת אודות לפעילות אכיפתית מאוד הדוקה של מועצת הלול עם רשות הפיקוח נמנעת כניסת ביצים בלתי מתוכננות מתחומי הרשות.

יצחק בן-דוד: זה משפיע בעיקר על איכות הביצים מבחינה בריאותית.

יצחק בן-דוד: מצד שני, התכנון בארץ נשמר, ושוב, אודות לאכיפה טובה של מדיניות התכנון.

יצחק בן-דוד: המצב הזה הוביל לכך שבשנתיים-שלוש אחרונות אנחנו עדים למחסור אפילו בביצים וכל שנה לקראת פסח – והשנה אפילו לקראת חנוכה – אנחנו נאלצים לייבא ביצים, לא רק לתעשייה אלא גם לצריכה ישירה.

יצחק בן-דוד: נכון שבחודשי הקיץ בדרך כלל בגלל עקומת ייצור של המטילות יש איזשהו עודף ואנחנו כל הזמן עושים מאמצים על-מנת שהעודף בקיץ יוכל להיצרך בדרך של עיבוד הביצים בתעשייה בחודשי החורף.

קריאה: בפסח יהיו חסרים ביצים?

יצחק בן-דוד: לא.

יצחק בן-דוד: אם יצטרכו, ייבאו קצת.

יצחק בן-דוד: לא תהיה בעיה ולא הייתה בעיה בשוק הישראלי.

יצחק בן-דוד: לאור הסיבות האלה שאמרתי, על-פי תחזיות שנעשו במשותף על-ידי המשרד ומועצת הלול, הגענו למסקנה שיש מקום להגדיל את היקף המכסה, את היקף הייצור במסגרת המכסה ב-7 מיליון.

יצחק בן-דוד: אנחנו רוצים לעשות זאת בצורה זהירה על-מנת שלא לגרום ליצירת עודפים כי כידוע עודפים משפיעים לרעה על רווחיות המגדל וגורמים נזק למשק הלאומי.

יצחק בן-דוד: לכן בשלב ראשון, בשנת 2007, הייתה החלטה להגדיל את מכסת הייצור ב-7 מיליון.

יצחק בן-דוד: אנחנו נבחן את היקף הייצור הזה מול הצריכה בשנה הקרובה, ואם נצטרך, נגדיל את המכסה.

משה כחלון: השנה אתה מוסיף 7 מיליון.

משה כחלון: אני יכול להסיק מזה שבשנה הקודמת היו חסרים 7 מיליון.

יצחק בן-דוד: בשוק הזה קשה לאמוד במדויק את החוסר.

יצחק בן-דוד: בשנתיים-שלוש אחרונות אנחנו מייבאים למשק הישראלי כ-40 מיליון ביצים.

יצחק בן-דוד: שוב, מזה צריך לקזז את העודף בקיץ.

יצחק בן-דוד: אנחנו רוצים למנוע את היבוא ולאפשר את הצריכה שתסופק על-ידי הייצור המקומי.

יצחק בן-דוד: לכן החלטנו כאומדן זהיר לתת תוספת השנה למכסה בגובה של 7 מיליון.

דוד טל: אחרי שתגדיל את המכסה ב-7 מיליון, עדיין יהיה צורך ביבוא?

יצחק בן-דוד: כנראה שעדיין יצטרכו.

דוד טל: אם עדיין יצטרכו, למה שלא תעלו ל-10 מיליון?

יצחק בן-דוד: רוצים לעשות את זה בצורה הדרגתית וזאת כדי לא ליצור עודף.

יצחק בן-דוד: עודף של ביצה אחת, ישר מפיל את המחירים ויש צורך לפנות את העודפים.

משה כחלון: מאיזה מדינות אנחנו מייבאים?

יצחק בן-דוד: בדרך כלל מתורכיה.

יצחק בן-דוד: מארצות-הברית בעיקר לתעשייה.

יצחק בן-דוד: מפינלנד.

יצחק בן-דוד: מאירופה.

יצחק בן-דוד: מקורות מזדמנים.

משה כחלון: אם יש חוסר, אתה יכול לתקן על-ידי יבוא.

דוד טל: אני מעדיף שחקלאי ישראל יקבלו מכסה יותר גדולה, והם יהיו אלה שיספקו יותר ביצים.

דוד טל: אם תעברו את המכסה, תחזרו לכאן בשנה הבאה.

יצחק בן-דוד: תמיד עדיף שיהיה מחסור קטן, כי אז זה מבטיח תמורה מלאה ליצרנים.

יצחק בן-דוד: עודף של ביצה אחת ישר מפיל את המחיר.

יצחק בן-דוד: לכן אנחנו מאוד זהירים בכל מה שקשור להחלטה.

יצחק בן-דוד: מטעמי זהירות, כדי חלילה לא ליצור איזשהו מצב של עודף, החלטנו לתת תוספת של 7 מיליון.

יצחק בן-דוד: אם נראה שעדיין חסר, יש לנו זמן לטפל בזה בשנה הבאה.

יצחק בן-דוד: לגבי הקצאת המכסה ליצרנים.

יצחק בן-דוד: כפי שציין עורך-דין מנור, בשתי החלטות ממשלה – ב-1999 וב-2000 – הוקצו כ-180 מכסות ליצרני מרום הגליל, כאשר התנאי היה שהמכסות האלה תמומשנה כנגד רכישת מכסות בהיקף מקביל ליצרנים במרכז הארץ, וזאת על מנת שלא ניצור עודף בשוק.

יצחק בן-דוד: לטובת הנושא הזה העמיד בזמנו האוצר תקציב שהוא בגדר סיוע לרכישת המכסות האלה, באופן שתקציב הסיוע היה אמור לממן כ-50 אחוזים מעלות רכישת המכסות.

יצחק בן-דוד: נכון להיום רק כ-75-80 מגדלים מימשו את זכאותם, מתוך כ-180.

יצחק בן-דוד: יש עדיין כ-100 יצרנים שנותרו ללא מימוש המכסה.

יצחק בן-דוד: אחת הסיבות העיקריות לאי-מימוש המכסה הייתה שמשרד החקלאות קבע תנאי סף מאוד קשוחים להקצאת המכסה בפועל.

יצחק בן-דוד: תנאי הסף קבעו בין השאר שעל החקלאי לגור בישוב שבו הוקצתה המכסה, על-מנת לממש את המטרה העיקרית של הקצאת המכסה והיא חיזוק הישובים במרום הגליל, והשני, שהוא חייב לייצר את המכסה בישוב שלו הוקצתה המכסה.

יצחק בן-דוד: לא למכור לפחות במשך 5 שנים, לגור במושב בנחלתו ולייצר את המכסה בישוב.

דוד טל: אין ספקולציה בביצים?

דוד טל: אין גורמים עבריינים?

יצחק בן-דוד: לגבי שתי החלטות הממשלה האלה, חד משמעית לא.

יצחק בן-דוד: אני לא מכיר גורמים עבריינים בכל מה שקשור לניוד מכסות.

יצחק בן-דוד: יש מצד של ניוד מכסות, של רכישה ומכירת מכסות, אבל לא המכסות האלה שהוקצו על-פי החלטת ממשלה.

יצחק בן-דוד: עמידה בתנאי הסף האלה שנקבעו על-ידי משרד החקלאות חייבה שינויים סטטוטוריים, הקצאת הנחלות, השגת היתרי בנייה, דברים שלקחו הרבה מאוד זמן.

יצחק בן-דוד: לאור העובדה שבשנת 2002 משרד האוצר הפסיק את התקציב לרכישת המכסות, הרבה מאוד חקלאים שלא הצליחו לעמוד בתנאי הסף לא יכלו לממש את זכאותם למכסה.

יצחק בן-דוד: המכסות האלה משוריינות לטובת המגדלים בישובים שנקבעו בשתי החלטות הממשלה.

דוד טל: כמה ביצים לא נוצלו?

יצחק בן-דוד: מדובר על כ-50 מיליון ביצים, בין 45 ל-50 מיליון ביצים.

יצחק בן-דוד: ההקצאות האלה לא מומשו.

שלום שמחון: היו מממשים אותם, אלא שבתוכנית הכלכלית הראשונה של נתניהו כאשר היה שר האוצר, הוא ביטל את ההשתתפות של הממשלה ברכישת המכסות.

שלום שמחון: כאן אתה רוכש את המכסה.

שלום שמחון: הממשלה נתנה כסף והממשלה ביטלה את הכסף.

שלום שמחון: זה נעשה בחוסר צדק כי זאת תוצאה של מדיניות כלכלית.

שלום שמחון: מה שאומר עכשיו בן-דוד הוא שהכוונה היא שהמחצית שלא עולה כסף, לתת אותה לאנשים.

דוד טל: כמה ביצים מייצר המשק הישראלי בשנה?

יצחק בן-דוד: כמיליארד וחצי.

משה כחלון: בשנה שעברה נתניהו לא היה שר האוצר.

משה כחלון: לא נוצלו 50 מיליון ביצים.

משה כחלון: אתה נותן משהו ואתה לא משתמש בו, זה אומר שלא ניצלת אותו.

שלום שמחון: לא נתנו.

יצחק בן-דוד: הביצים האלה לא היו תוספת למכסה.

יצחק בן-דוד: הביצים האלה היו אמורים להירכש ממגדלים במרכז הארץ כי בתקופה שהם הוקצו על-פי החלטות ממשלה לא היה מחסור.

יצחק בן-דוד: הכוונה הייתה שהביצים האלה תירכשנה ממגדלים אחרים במרכז הארץ עם תקציב סיוע.

משה כחלון: אני מצטער.

משה כחלון: אני לא מצליח להבין.

משה כחלון: אתם הולכים להוסיף היום 7 מיליון.

משה כחלון: עזוב את החלוקה שזו חלוקה שאני מאוד אוהב כי גם אני רוצה לחזק את יישובי הצפון.

משה כחלון: הולכים להוסיף 7 מיליון ביצים, וזאת כאשר בשנה שעברה לא נוצלו מכסות של 50 מיליון.

שלום שמחון: בזמנו, כאשר הממשלה החליטה לאפשר תוספת מכסות, היא נתנה כסף.

שלום שמחון: לא היה גידול בצריכה.

שלום שמחון: הכוונה הייתה שבכסף הזה ירכשו את המכסות ממגדלים אחרים, או ממרכז הארץ או מאחרים.

שלום שמחון: לא הייתה כוונה לפרוץ את המסגרת אלא אני קונה ממך, אתה קונה ממני.

משה כחלון: מכסות בין החקלאים.

משה כחלון: מכסות קיימות.

שלום שמחון: כן.

שלום שמחון: הצוות המקצועי אמר לי שיש גידול בצריכה, ואז אמרתי להם לחזור אחורה להחלטות הממשלה ולעשות צדק עם אותם אלו שהממשלה ביטלה את ההשתתפות הכספית כדי שהם יתנו מכסה למישהו אחר.

שלום שמחון: הם היו אלה שהיו בעדיפות.

משה כחלון: אלה שהייתה להם את הזכות אבל לא היה להם את הכסף.

דוד טל: אגב, מדוע המגמה הזאת להעביר מהמרכז אל הצפון?

יצחק בן-דוד: רוצים לתת עידוד לייצור הביצים, וזה אחד מאמצעי הייצור שהוא כמעט יחיד שאפשר להתפרנס ממנו.

יצחק בן-דוד: גורמי הייצור שם – מים וקרקע – הם במחסור.

משה כחלון: כמה מגדלים יש באזור הדרום?

יצחק בן-דוד: 3,200 בכל הארץ.

שמואל לויט: למעלה מ-2,000 במרום הגליל.

יעקב כהן: אני נציג מגדלי העופות והביצים בארץ.

יעקב כהן: הנהלת הארגון תומכת במהלך הזה ורוצה לסייע לממשלה לממש את החלטתה שהתקבלה לפני 10 שנים ולתרום לחיזוק ההתיישבות בצפון.

יעקב כהן: בסך הכול בשנים האחרונות הייצור והצריכה הם די מקבילים ונוצר איזשהו איזון.

יעקב כהן: מאחר שיש עלייה קטנה בביקושים, אנחנו נותנים יד למהלך הזה על-מנת שאותן 100 משפחות בצפון יוכלו להיכנס למעגל הייצור וליצור להן מקור פרנסה.

יעקב כהן: כמובן שהיינו שמחים אם היינו יכולים לעשות זאת במינון יותר גבוה, אבל אנחנו הולכים למהלך בצורה זהירה.

דוד טל: מה אורך חיי המדף של ביצה?

יצחק בן-דוד: אורך חיי המדף שלה הוא עד 30 יום כביצה טרייה, למרות שהיום יש נתח גדל והולך – בסביבות 40 אחוזים – של ביצים שנקראות סופר טרייה, שהן לא בפיקוח, שאלה ביצים שיש התחייבות לשווק אותן תוך יום-יומיים מתהליך ההטלה.

דוד טל: אחרי 30 יום הביצה לא טובה?

יצחק בן-דוד: היא טובה, אבל על מנת להפיק ממנה את הערכים התזונתיים מומלץ לצרוך אותה עד 30 יום.

יצחק בן-דוד: יש חותמת שמוטבעת על הביצה.

יצחק בן-דוד: לפי התקנות של משרד הבריאות, השירותים הווטרינריים, אסור לאחסן ביצים.

יצחק בן-דוד: לא ניתן לצרוך ביצים טריות שאוחסנו במשך שלושה-ארבעה-חמישה חודשים.

יצחק בן-דוד: לכן הדרך היחידה לוויסות, היא באמצעות עיבוד לתעשייה.

תומס מנור: תקנות המועצה לענף הלול (כללים בדבר מכסות לייצור ביצי מאכל לשיווק בשנת 2006), התשס"ז-2006 בתוקף סמכותי לפי סעיפים 31 ו-53 לחוק המועצה לענף הלול (ייצור ושיווק), התשכ"ד-1963 (להלן – החוק), לאחר התייעצות עם המועצה ובאישור ועדת הכלכלה של הכנסת לפי סעיף 21א לחוק יסוד הכנסת, וסעיף 2(ב) לחוק העונשין התשל"ו-1977, אני מתקין תקנות אלה: 1.

תומס מנור: הגדרות בתקנות אלה – "אפרוחות" – אפרוחים משעת בקיעתם מהביצה ועד גיל שבעה ימים.

תומס מנור: "בעל מכסה" – מי שנקבעה לו מכסה לשנת התכנון לפי תקנות אלה.

תומס מנור: "המועצה" – המועצה לענף הלול שהוקמה לפי סעיף 2 לחוק.

תומס מנור: "כללי 2006" – תקנות המועצה לענף הלול (כללים בדבר מכסות לייצור ביצי מאכל לשיווק בשנת 2005), התשס"ו-2005.

תומס מנור: "להקה" – מטילות בגיל אחד שמחזיק מגדל.

תומס מנור: "לול הבסיס" – לול המצוי במשקו של מגדל במען הרשום שלו או במשק אחר שבתחום אותו ישוב.

תומס מנור: "מגדל פרגיות" – אדם העוסק בגידול פרגיות.

תומס מנור: "מטילות" – תרנגולות שגילן עולה על חמישה חודשים.

תומס מנור: "מרום הגליל" – כהגדרתו בחוק הגליל, התשמ"ח-1988.

תומס מנור: "עופות להטלה" – מטילות, פרגיות ואפרוחות.

תומס מנור: "פרגית" – תרנגולת בגיל שעד חמישה חודשים.

תומס מנור: "שנת תכנון" – שנת 2007.

משה כחלון: מי בעד סעיף ההגדרות כפי שהוא?

משה כחלון: מי נגד?

משה כחלון: מי נמנע?

משה כחלון: דוד טל נמנע.

משה כחלון: סעיף 1 – אושר

תומס מנור: 2.

תומס מנור: מכסה ארצית גודל משק הלול לייצור ביצי מאכל לשיווק בהיקף ארצי בשנת התכנון, יהיה גידול מטילות לייצור 678 מיליון ביצי מאכל לשיווק (להלן – המכסה הארצית).

משה כחלון: מי בעד?

משה כחלון: מי נגד?

משה כחלון: מי נמנע?

משה כחלון: דוד טל נמנע.

משה כחלון: סעיף 2 – אושר

דוד טל: למען הגילוי הנאות, כל החברים שלי הם בצפון.

תומס מנור: 3.

תומס מנור: קביעת מכסות אישיות.

תומס מנור: העקרונות לקביעת מכסות אישיות לייצור ביצי מאכל לשיווק לכל מגדל לשנת התכנון, במסגרת המכסה הארצית, יהיו כאמור בתקנות 4 עד 6.

משה כחלון: מי בעד?

משה כחלון: מי נגד?

משה כחלון: מי נמנע?

משה כחלון: דוד טל.

משה כחלון: סעיף 3 – אושר

תומס מנור: 4.

תומס מנור: מכסה אישית לכל מגדל תיקבע מכסה אישית לייצור ביצי מאכל לשיווק בשנת התכנון, שתהיה שווה למכסה האישית לייצור ביצי מאכל לשיווק שנקבעה לו לשנת 2006.

משה כחלון: מי בעד?

משה כחלון: מי נגד?

משה כחלון: מי נמנע?

משה כחלון: אין.

משה כחלון: סעיף 4 – אושר פה אחד

תומר מנור: 5.

תומר מנור: מכסות חדשות ועדת המכסות תקבע בהתאם להנחיות שר החקלאות ופיתוח הכפר, מכסות אישיות בהיקף של עד 250 אלף ביצי מאכל למגדלים ביישובי מרום הגליל, ובלבד שהמכסה הכוללת שתוקצה לפי תקנה זו לא תעלה על 7 מיליון ביצים.

גלית פלצור: חוץ מהכותרת של מכסות חדשות, אני חושבת שראוי שיהיה כתוב בסעיף עצמו שמדובר במכסות חדשות כי לפי איך שזה מנוסח, יכול להיות שזה קצת מבלבל ולא ברור.

משה כחלון: איך את רוצה שיהיה כתוב?

גלית פלצור: מכסות חדשות.

משה כחלון: מי בעד סעיף 5 עם התיקון המוצע ש"ועדת המכסות תקבע מכסות חדשות בהתאם להנחיות שר החקלאות"?

משה כחלון: מי נגד?

משה כחלון: מי נמנע?

משה כחלון: דוד טל.

משה כחלון: סעיף 5 – אושר

תומס מנור: 6.

תומס מנור: מקום הגידול (א) לא ייצר בעל מכסה את מכסתו מחוץ ללול הבסיס (להלן – לול חלופי).

תומס מנור: (ב) תקנת משנה (א) לא תחול אם התקיימו כל אלה: (1) למגדל נקבעה מכסה אישית לראשונה לפני יום כ"ג בטבת התש"ס (1 בינואר 2000).

תומס מנור: (2) בעל המכסה מסר על כך הודעה בכתב למועצה לא יאוחר מ-10 ימים לפני מועד קבלת עופות להטלה לשם ייצור המכסה בלול החלופי.

תומס מנור: (3) הלול החלופי מצוי במשק של בעל מכסה אחר.

תומס מנור: (4) בעל המכסה מייצר את מלוא מכסתו בלול החלופי ובלול הבסיס לא יימצאו עופות להטלה במשך שנת התכנון.

תומס מנור: (ג) בעל מכסה המייצר את מכסתו בלול חלופי כאמור בתקנת משנה (ב) למעט מי שגידל בשנת 2006 את מלוא מכסתו בלול חלופי מכוח הסכם בכתב שנכרת לפני יום כ"ב בשבט התשס"ה (1 בפברואר 2005) והוא ממשיך לייצרה בשנת התכנון באותו לול חלופי, תקטן מכסתו בשנת התכנון ב-10 אחוזים.

משה כחלון: מי בעד?

משה כחלון: מי נגד?

משה כחלון: מי נמנע?

משה כחלון: דוד טל.

משה כחלון: סעיף 6 – אושר

תומס מנור: 7.

תומס מנור: תוספות חד-פעמיות (א) נוסף על המכסה לפי תקנה 4 או 5 תקבע ועדת המכסות לכל בעל מכסה שלא נקבעה לו מכסה חד-פעמית מכוח תקנה 6(א) לכללי 2006, תוספת חד-פעמית לייצור ביצי מאכל לשיווק בשנת התכנון, בשיעור מהמכסה האישית שנקבעה לו, כמפורט בתוספת לצד גיל הלהקות שהוא מחזיק בשנת התכנון לפי מועד פקיעתן.

תומס מנור: (ב) בעל המכסה רשאי להודיע למועצה, תוך 30 ימים מיום פרסום תקנות אלה, כי הוא מוותר על תוספת המכסה לפי תקנת משנה (א).

תומס מנור: (ג) בעל מכסה שנקבעה לו תוספת מכסה חד פעמית מכוח תקנה 6(א) לכללי 2006, תוקטן המכסה שתיקבע לו לפי תקנה 4, בשיעור התוספת האמורה.

משה כחלון: מי בעד?

משה כחלון: מי נגד?

משה כחלון: מי נמנע?

משה כחלון: דוד טל.

משה כחלון: סעיף 7 – אושר

דוד טל: אמרתי שיש לי חברים במקום ולכן אני נמנע.

דוד טל: ממילא התקנות עוברות.

דוד טל: אם הן לא היו עוברות, הייתי מבקש ייעוץ משפטי.

תומס מנור: 8.

תומס מנור: פנייה לקביעת מכסות אישיות (א) מי שזכאי למכסה אישית לפי תקנה 4 או 5 והוא לא קיבל על כך הודעה עד תום 30 ימים מיום פרסום תקנות אלה, רשאי לפנות עד תום 60 ימים מיום הפרסום האמור לוועדת המכסות בבקשה לקביעת מכסתו.

תומס מנור: (ב) ועדת המכסות רשאית, מנימוקים מיוחדים שיירשמו, לדון בבקשות שהוגשו לה לאחר המועד האמור.

משה כחלון: מי בעד?

משה כחלון: מי נגד?

משה כחלון: מי נמנע?

משה כחלון: דוד טל.

משה כחלון: סעיף 8 – אושר

תומס מנור: 9.

תומס מנור: מכסת עופות להטלה (א) המועצה תקבע לכל בעל מכסה, בתחילת שנת התכנון וכן מזמן לזמן במהלכה, מכסת עופות להטלה לייצור מכסתו, על פי מפתחות אחידים שתקבע, בשים לב לגיל הלהקה שהוא מחזיק ותקופת גידולה.

תומס מנור: (ב) בעל מכסה לא יחזיק עופות להטלה בכמות העולה על מכסת העופות להטלה האחרונה שקבעה לו המועצה.

תומס מנור: (ג) בעל מכסה שלפי קביעת המועצה מחזיק עופות להטלה בכמות עודפת על מכסת העופות להטלה שהיא קבעה לו, יעביר את הכמות העודפת לשחיטה, באופן שתורה המועצה.

משה כחלון: מי בעד?

משה כחלון: מי נגד?

משה כחלון: מי נמנע?

משה כחלון: דוד טל.

משה כחלון: סעיף 9 – אושר

תומס מנור: 10.

תומס מנור: גידול מטילות ופרגיות (א) המועצה תנפיק לכל בעל מכסה תעודת מגדל שתפורט בה מכסת העופות שנקבעה לו לייצור מכסתו.

תומס מנור: (ב) קבלן מורשה וכל אדם אחר העוסק בשיווק אפרוחות להטלה לא ישווק אפרוחות אלא למגדל שהציג לפניו את תעודת המגדל שלו או למגדל פרגיות אשר הציג בפניו תעודות שמסרו לו המגדלים שבעבורם הוא יגדל את הפרגיות.

תומס מנור: כמות האפרוחים שתשווק כאמור לא תעלה על הכמות הרשומה בתעודה או בתעודות שהוצגו לפני המשווק, לפי העניין.

תומס מנור: (ג) לא יחזיק אדם מטילות אלא אם כן בידיו תעודת מגדל, ובהתאמה לכמות הרשומה בה.

תומס מנור: (ד) לא יחזיק מגדל פרגיות, אלא אם כן הוא קיבל את האפרוחות שמהן גידל אותן מקבלן מורשה, בעל מדגרה או אדם אחר העוסק בשיווק אפרוחות להטלה, כנגד הצגתה של תעודת מגדל שמסר לו בעל המכסה, או באישור בכתב שמסרה לו המועצה, ובהתאם לכמויות הנקובות בתעודה או באישור כאמור.

תומס מנור: (ה) לא ישווק מגדל פרגיות אלא למגדל שהציג לפניו שניים אלה: (1) תעודת המגדל שלוש ובהתאמה לכמות הרשומה בה.

תומס מנור: (2) אישור בכתב של המועצה ולפיו העביר המגדל לשחיטה את המטילות שאותן פרגיות מיועדות להחליף.

משה כחלון: מי בעד?

משה כחלון: מי נגד?

משה כחלון: מי נמנע?

משה כחלון: דוד טל.

תומס מנור: 11.

תומס מנור: שמירת דינים אין בתקנות אלה כדי לגרוע מכוחו של דין אחר.

תומס מנור: תוספת (תקנה 7(א)) גיל הלהקות לפי מועד הבקיעה שיעור התוספת באחוזים מהמכסה האישית פברואר 2006 3 מרץ 2006 5 אפריל 2006 8 מאי 2006 10 יוני 2006 14 יולי 2006 16 אוגוסט 2006 17 ספטמבר 2006 12 אוקטובר 2006 9 נובמבר 2006 6 דצמבר 2006 3 זאת לא התוספת של ה-7 מיליון.

דוד טל: למה באוגוסט 17 אחוזים ובפברואר 3 אחוזים?

שלום דוד: בקיעות שמתחילות להטיל בינואר-פברואר, שאלה בקיעות של יולי-אוגוסט, הן מטילות מלא בשנה ראשונה ואחר-כך עוברות תקופת נשירה והכול נופל בשנה שנייה.

שלום דוד: יש כאן איזון קיצוני כאשר בשנה ראשונה עושות 17 אחוזים ובשנה השנייה מינוס 17 אחוזים.

שלום דוד: למעשה זה פלוס-מינוס מאוזן.

שלום דוד: זה בא לתת את התפלגות ההטלה בשנה קלנדרית וזה דבר טכני לחלוטין.

משה כחלון: האם למישהו יש הערות?

גלית פלצור: הערה כללית.

גלית פלצור: אני חושבת שבאופן כללי החלוקה של מכסה חדשה, ראוי שתיבחן.

גלית פלצור: אמנם בחוק הגליל כתוב שתינתן עדיפות לגליל או למרום הגליל, אבל אני חושבת שצריך לבחון את זה מחדש בכלל, מבחינה זו שאם כבוד השר מעוניין לעשות רפורמה בענף ההטלה, אולי כדאי לתת תמריצים כלכליים שהתוספת של המכסה תינתן ליצרנים שמנסים להתייעל.

גלית פלצור: [

קריאה: זה אומר להרוג את הקטנים.

דוד טל: אם אני קטן ומשתכר בסך הכול אלף דולר, את רוצה לשבור את מטה לחמי ולתת אותו למישהו ענק?

דוד טל: זה לא נכון לחלק את זה לאנשים רבים?

גלית פלצור: למה לתת כפל סובסידיה, גם את הסובסידיה למרום הגליל וגם את התוספת למכסות?

דוד טל: בגלל שאנחנו רוצים לחזק את הגליל.

משה כחלון: מי בעד סעיף 11?

משה כחלון: מי נגד?

משה כחלון: מי נמנע?

משה כחלון: דוד טל.

משה כחלון: סעיף 11 – אושר התקנות אושרו

אמנון כהן: התקנות מדברות על מכסות חדשות.

אמנון כהן: השאלה היא אם אין מקום לציין שמדובר במכסות חדשות למרום הגליל.

קריאה: נשאיר את זה ליועץ המשפטי שיבחן את הנושא.

ניר ימין: אני מסכים.

משה כחלון: אני מסכים שזה לא מוסיף, אבל זה גם לא גורע.

משה כחלון: אומר ממלא מקום היועצת המשפטית של הוועדה שזה בסדר ולכן אנחנו סומכים את ידינו על כך.

שלום שמחון: רק לצורך ההבהרה, המכסות החדשות יכללו את חוק הגליל.

שלום שמחון: אני רוצה שזה יירשם בפרוטוקול.

שלום שמחון: זאת אומרת שתוספת המילה הזאת לא תמנע מלתת להם את המכסות למרום הגליל.

משה כחלון: אנחנו בוועדת הכלכלה משתדלים לחזק את הצפון בכל דרך, כמובן לא על חשבון קיפוח אזורים אחרים בארץ.

משה כחלון: אם זה צעד לחיזוק הצפון, שגם נותן פתרון תכנוני לביצים ולמכסות, אני יכול רק להיות שמח שאנחנו שותפים ויש לנו חלק בתרומה זאת.

משה כחלון: לבקשתו של חבר הכנסת אמנון כהן, אני מבקש לדון מחדש בסעיף 5.

משה כחלון: מי בעד הדיון מחדש?

משה כחלון: מי נגד?

משה כחלון: מי נמנע?

משה כחלון: אושר פה אחד אני מבקש לדון פעם נוספת בסעיף 5 ולהשמיט את המילה "מכסות חדשות", כהצעת משרד החקלאות.

דוד טל: זאת אומרת שחבר הכנסת כהן שכנע אותך.

משה כחלון: גם הפעם הוא שכנע אותי.

משה כחלון: מי בעד ההשמטה של המילה "מכסות חדשות"?

משה כחלון: מי נגד?

משה כחלון: מי נמנע?

משה כחלון: סעיף 5 – אושר הישיבה נעולה.